Γκρέτα Τούνμπεργκ

Η **Γκρέτα Τούνμπεργκ** (πλήρες όνομα: **Γκρέτα Τιντίν Ελεονώρα Έρνμαν Τούνμπεργκ**, , ορθή προφορά: «Γκρέτα Τούνμπερι», σουηδική προφορά: [ˈgreːta ˈtʉːnˌbærj], , γεννημένη στις 3 Ιανουαρίου 2003) είναι Σουηδή ακτιβίστρια, η οποία εργάζεται με σκοπό τη καταπολέμηση της υπερθέρμανσης του πλανήτη και την κλιματική αλλαγή. Έχει χαρακτηριστεί υπόδειγμα του παγκόσμιου ακτιβισμού των νέων και σύμβολο οικολογικής συνείδησης. 

Η δράση της ξεκίνησε τον Αύγουστο του 2018, όταν η επίμονα επαναλαμβανόμενη διαμαρτυρία της για το κλίμα, έξω από το σουηδικό κοινοβούλιο στη Στοκχόλμη προσέλκυσε το ενδιαφέρον των μέσων ενημέρωσης παγκοσμίως. Το 2018 και το 2019 έδωσε ομιλίες σε διάφορα διεθνή φόρα και συνέδρια.

Η Τούνμπεργκ έχει λάβει σημαντικά βραβεία και τιμές για τον ακτιβισμό της. Τον Μάρτιο του 2019 είχε προταθεί για το Βραβείο Νόμπελ Ειρήνης. Τον Μάιο του 2019 έγινε πρωτοσέλιδο του περιοδικού *[[Time]]* με ένα παγκόσμιο μήνυμα-έκκληση σχετικά με την υπερθέρμανση του πλανήτη.

Τον Αύγουστο του 2019 ανακοίνωσε το εγχείρημα ενός υπερατλαντικού ταξιδιού από το Πλίμουθ στη Νέα Υόρκη με ιστιοφόρο μηδενικών εκπομπών ρύπων.

Μετά το 2023 η Γκρέτα Τούνμπεργκ έχει συνεχίσει τον ακτιβισμό, προχωρώντας και σε άλλα ζητήματα πέρα από την κλιματική αλλαγή. Έχει συμμετάσχει επανειλημμένα σε στόλους αποστολής βοήθειας προς την Γάζα, στην οποία από το 2023 λαμβάνει χώρα γενοκτονία από το στρατό του Ισραήλ. Έχει κάνει επανειλημμένα δημόσιες παρεμβάσεις υπέρ της Παλαιστίνης, που επικρίνουν δριμύτατα την κυβέρνηση και τον στρατό του Ισραήλ. Εξαιτίας των παρεμβάσεων της υπέρ της Παλαιστίνης, το κίνημα Fridays for Future, που ίδρυσε η Τούνμπεργκ, υπέστη διάσπαση με το γερμανικό παράρτημα να αποχωρεί.

## Βιογραφία
Η Τούνμπεργκ γεννήθηκε στις 3 Ιανουαρίου 2003. Η μητέρα της είναι η Σουηδέζα τραγουδίστρια της όπερας Μαλένα Έρνμαν και ο πατέρας της είναι ο ηθοποιός Σβάντε Τούνμπεργκ, που πήρε το μικρό του όνομα από τον μακρινό του συγγενή, νομπελίστα χημικό Σβάντε Αρρένιους. Ο παππούς της είναι ο ηθοποιός και σκηνοθέτης Όλοφ Τούνμπεργκ. Κατάγεται από τον Σβάντε Αρρένιους, ο οποίος εκτίμησε πρώτος την επίδραση του φαινομένου του θερμοκηπίου στο κλίμα της γης.

Στην ομιλία της στο TEDx τον Νοέμβριο του 2018 η Τούνμπεργκ ανέφερε ότι άκουσε για την κλιματική αλλαγή για πρώτη φορά όταν ήταν οκτώ χρονών, και δεν μπορούσε να καταλάβει γιατί τόσα λίγα γίνονται για την αντιμετώπισή της. Στην ηλικία των έντεκα έπαθε κατάθλιψη και σταμάτησε να μιλά, χάνοντας 10 κιλά σε δύο μήνες. Λίγο αργότερα διαγνώστηκε με σύνδρομο Άσπεργκερ, ψυχαναγκαστική–καταναγκαστική διαταραχή, διαταραχή ελλειμματικής προσοχής/υπερκινητικότητας και επιλεκτική αλαλία. Για να μειώσει το οικογενειακό ανθρακικό αποτύπωμα, επέμενε να γίνει χορτοφάγος και να μην πετάει με αεροπλάνο.

Προσέθεσε ότι η επιλεκτική αλαλία σήμαινε ότι μιλούσε μόνο όταν χρειαζόταν και ότι «τώρα είναι μία από αυτές τις στιγμές» και ότι η ύπαρξη στο «φάσμα» ήταν ένα πλεονέκτημα «καθώς σχεδόν τα πάντα είναι μαύρα ή άσπρα».

Εκείνη την εποχή, έγινε ληθαργική και ανέπτυξε διατροφική διαταραχή. Ενώ έχει δηλώσει ότι «πιο πριν η διάγνωση με είχε περιορίσει», πλέον δεν θεωρεί τον αυτισμό ως ασθένεια και τον αποκαλεί την «υπερδύναμή» της.

Όταν ξεκίνησε να διαμαρτύρεται, οι γονείς της δεν υποστήριζαν τον ακτιβισμό της. Μιλώντας σε συνέντευξη στη βρετανική ραδιοτηλεόραση τον Δεκέμβριο του 2019, ο πατέρας της δήλωσε ότι η σύζυγος του σταμάτησε να πετάει για να προσπαθήσει να «σώσει» την κόρη τους και όχι το κλίμα. Προσέθεσε: «Για να είμαι ειλικρινής, (η μητέρα της) δεν το έκανε για να σώσει το κλίμα. Το έκανε για να σώσει το παιδί της επειδή κατάλαβε πόσα πολλά σήμαινε για αυτή, και τότε, όταν το έκανε, είδε πόσο πολύ (η Τούνμπεργκ) μεγάλωσε από αυτό, πόση ενέργεια απέκτησε από αυτή.»  Για περίπου δύο χρόνια, η Τούνμπεργκ ζητούσε από τους γονείς της να γίνουν χορτοφάγοι και να σταματήσουν να χρησιμοποιούν αεροπλάνο (κάτι που σήμαινε ότι η μητέρα της θα έπρεπε να εγκαταλείψει τη διεθνή της καριέρα ως τραγουδίστρια της όπερας). Όλα αυτά είχαν ως απώτερο στόχο τη μείωση του οικολογικού αποτυπώματος της οικογένειας. Η Τούνμπεργκ ανάφερε ότι άρχισε να ελπίζει και να πιστεύει περισσότερο ότι μπορούσε να κάνει τη διαφορά μόλις οι γονείς της άλλαξαν τρόπο ζωής. Η οικογενειακή ιστορία περιγράφεται στο βιβλίο *Σκηνικά από την καρδιά* (ελληνικός τίτλος: *[[Σκηνές από μια οικογένεια και έναν πλανήτη σε κρίση]]*.)

Η Τούνμπεργκ ισχυρίζεται ότι οι καθηγητές της ήταν διχασμένοι για την αποχή της από το σχολείο. Δήλωνε: «Ο κόσμος γνωρίζει ότι οι πράξεις που κάνω είναι ωφέλιμες, αλλά οι δάσκαλοι λένε ότι πρέπει να σταματήσω.» Μια καθηγήτρια που την υποστήριζε δηλώσε: «Η Γκρέτα είναι μπελάς, δεν ακούει τους ενήλικες. Αλλά οδηγούμαστε με πλήρη ταχύτητα σε μια καταστροφή, και σε αυτή τη κατάσταση το μόνο δικαιολογημένο πράγμα είναι το να είσαι αδικαιολόγητος.»

Επίσης, μοίραζε φυλλάδια έξω από το σουηδικό κοινοβούλιο με την παρακάτω επιγραφή: «Το κάνω αυτό επειδή εσείς οι ενήλικες κάνετε το μέλλον μου κομμάτια.»

Η Τούνμπεργκ είχε δηλώσει: «Νιώθω σαν να πεθαίνω μέσα μου αν δεν διαμαρτύρομαι». Ο πατέρας της δήλωσε: «[Σεβόμαστε που θέλει να κάνει μια στάση. Μπορεί είτε να καθίσει στο σπίτι και να είναι πραγματικά δυσαρεστημένη, είτε να διαμαρτυρηθεί και να είναι ευτυχισμένη». Έχει συγκριθεί με την Ιωάννα της Λωρραίνης, και με τον σουηδό φανταστικό χαρακτήρα Πίπη η Φακιδομύτη. Η Τούνμπεργκ πάλεψε με την κατάθλιψη τρία ή τέσσερα χρόνια πριν ξεκινήσει την απεργία της για το κλίμα.

Στις 30 Μαΐου 2019 ο εκδοτικός οίκος Penguin δημοσίευσε το βιβλίο «Κανένας δεν είναι τόσο μικρός για να κάνει τη διαφορά»., μια συλλογή των ομιλιών της. Τα κέρδη από αυτές τις εκδόσεις θα χρησιμοποιηθούν για φιλανθρωπικούς σκοπούς. Επίσης, τον Μάιο του 2019, ένας καλλιτέχνης στο Μπρίστολ δημιούργησε ένα τεράστιο μωσαϊκό με τη μορφή της. Εμφανίζει το κάτω μισό του κεφαλιού της κάτω από τη στάθμη του νερού που αυξάνεται.

Τον Ιούνιο του 2019, η ίδια εγκατέλειψε το σχολείο για ένα έτος, προκειμένου να ασχοληθεί αποκλειστικά με τον ακτιβισμό της.

### Εκπαίδευση
Η Τούνμπεργκ ήταν μαθήτρια του Φράνσκα σκόλαν (Franska Skolan), ενός ιδιωτικού σχολείου στο κέντρο της Στοκχόλμης από το 2010 έως το 2018, όταν μεταφέρθηκε στο Κρινγκλασκόλαν, ένα σχολείο στο Σεντερτέλιε, όπου και αποφοίτησε το 2019. 

Τον Μάιο του 2015 η μητέρα της δημοσιοποίησε ότι από τον Αύγουστο του 2014 η Τούνμπεργκ ξαφνικά σταμάτησε να μιλάει, να τρώει, να διαβάζει ή να θέλει να κάνει κάτι. Αυτή η κατάσταση διήρκεσε για αρκετούς μήνες και η Τούνμπεργκ διαγνώστηκε με σύνδρομο Άσπεργκερ μεταξύ άλλων. Η οξεία φάση της επηρέασε την οικογένεια σε τέτοιο επίπεδο που η μητέρα της έπρεπε να ακυρώσει συναυλίες και τη παρουσία της σε άλλες εκδηλώσεις.

Αυτό εμφανίστηκε στην ''Εξπρέσσεν'' (σουηδικά: *Expressen*), μια γνωστή εφημερίδα της χώρας. Έτσι η Τούνμπεργκ είχε γίνει γνωστή στη Σουηδία πολύ πριν ξεκινήσει τη διαμαρτυρία της για το κλίμα.

## Ακτιβισμός

### 2018
[μικρογραφία|Ποδήλατο στη [Στοκχόλμη το οποίο αναφέρεται να είναι της Τούνμπεργκ, φωτογραφημένο στις 11 Σεπτεμβρίου 2018 με την εξής επιγραφή: «Η κλιματική κρίση πρέπει να αντιμετωπίζεται ως κρίση! Το κλίμα είναι το πιο σημαντικό θέμα!»]]
[μικρογραφία|Πινακίδα με την επιγραφή «Ακολουθήστε τη Γκρέτα! Απεργία για το κλίμα», στο [Βερολίνο (14 Δεκεμβρίου 2018).]]
[μικρογραφία|Η Τούνμπεργκ με τη Γερμανίδα ακτιβίστρια για το κλίμα Λουίζα Νοϊμπάιερ σε μια διαδήλωση στο [Αμβούργο, πόλη και κρατίδιο της Γερμανίας.]]
[δεξιά|thumbtime=05:27|μικρογραφία|Η Τούνμπεργκ καθώς προωθεί την εκστρατεία της στο [Οικονομικό Φόρουμ του Ντάβος (2019). ]]
thumb|Η Τούνμπεργκ ομιλεί στην Πύλη του Βραδεμβούργου, 29 Μαρτίου 2019
thumb|Η Τούνμπεργκ σε συνέντευξη τύπου στο Ευρωπαϊκό Κοινοβούλιο, 16 Απριλίου 2019Στις 20 Αυγούστου 2018 η Τούνμπεργκ, η οποία πήγαινε στην 9η τάξη (ισοδύναμο στη Σουηδία της ελληνικής Γ΄ Γυμνασίου), αποφάσισε να μην πηγαίνει στο σχολείο μέχρι τις εκλογές του 2018 στις 9 Σεπτεμβρίου, μετά τον καύσωνα και τις πυρκαγιές στη Σουηδία, το θερμότερο καλοκαίρι στη Σουηδία στα τελευταία 262 χρόνια. Απαιτούσε από τη κυβέρνηση να προχωρήσει στη μείωση των εκπομπών άνθρακα, σύμφωνα με τη Συμφωνία του Παρισιού, και διαμαρτυρήθηκε με το να κάθεται έξω από το Ρίκσνταγκ κάθε μέρα κατά τη διάρκεια των σχολικών ωρών με τη πινακίδα *Skolstrejk för klimatet* (Σχολική απεργία για το κλίμα). Μετά τις βουλευτικές εκλογές συνέχισε να απεργεί μόνο τις Παρασκευές, κερδίζοντας την παγκόσμια προσοχή. Αυτή ενέπνευσε μαθητές σχολείων από όλη την υφήλιο να λάβουν μέρος σε μαθητικές απεργίες. Το Δεκέμβριο του 2018, περισσότεροι από 20.000 μαθητές είχαν πραγματοποιήσει απεργίες σε τουλάχιστον 270 πόλεις. Σε μια συνέντευξη με την Έιμι Γκούντμαν του ραδιοφωνικού προγράμματος *[[Democracy Now!]]*, η Τούνμπεργκ δήλωσε ότι εμπνεύστηκε από τη «Πορεία για τη ζωή μας» του σχολείου Πάρκλαντ στη Φλόριντα, για να αρχίσει την κλιματική απεργία. Οι μαθητές του σχολείου Πάρκλαντ ζητούσαν μεγαλύτερο έλεγχο της οπλοφορίας.

Η Τούνμπεργκ δημοσίευσε την αρχική φωτογραφία από την απεργία της στο Instagram, το Twitter και άλλοι λογαριασμοί την αναδημοσίευσαν γρήγορα. Ένας εκπρόσωπος της φινλανδικής τράπεζας Nordea αναδημοσίευσε μια από τις δημοσιεύσεις στο Twitter της Τούνμπεργκ σε πάνω από 200.000 ακολούθους. Επίσης προσέλκυσε ντόπιους δημοσιογράφους και οι διαδηλώσεις της έλαβαν διεθνή κάλυψη περίπου 10 μέρες αφότου ξεκίνησε τις διαμαρτυρίες της.

Οι δράσεις της άρχισαν να αποκτούν δημοσιότητα αφού ο Ίνγκμαρ Ρέντσχογκ, ιδρυτής της σουηδικής εταιρίας δράσης για το κλίμα στα μέσα κοινωνικής δικτύωσης We Don’t Have Time, φωτογραφήθηκε από ελεύθερο φωτογράφο και δημοσίευσε τη φωτογραφία της Τούνμπεργκ στους λογαριασμούς του στα μέσα κοινωνικής δικτύωσης. Για να το προωθήσει περαιτέρω δημοσίευσε ένα βίντεο στην αγγλική γλώσσα.

Από τον Οκτώβριο του 2018 και έπειτα, ο ακτιβισμός της Τούνμπεργκ εξελίχθηκε από απομονωμένες διαδηλώσεις σε μαζικές διαδηλώσεις στην Ευρώπη και τον κόσμο.

Η Τούνμπεργκ συμμετείχε στη διαδήλωση για το κλίμα έξω από το Ευρωπαϊκό Κοινοβούλιο στις Βρυξέλλες. Τον Οκτώβριο του 2018, η Τούνμπεργκ και η οικογένειά της πήγαν με ηλεκτρικό αυτοκίνητο στο Λονδίνο, όπου απηύθυνε «Διακήρυξη Εξέγερσης» απέναντι από τα κτήρια του Κοινοβουλίου. Δήλωσε: «Αντιμετωπίζουμε μια άμεση χωρίς προηγούμενο κρίση που δεν έχει αντιμετωπιστεί ποτέ ως κρίση και οι ηγέτες μας δρουν σαν παιδιά. Πρέπει να αφυπνιστούμε και να αλλάξουμε τα πάντα».

Στις 24 Νοεμβρίου 2018 μίλησε στο TEDxStockholm. Ανέφερε ότι σε ηλικία οκτώ ετών συνειδητοποίησε ότι η κλιματική αλλαγή υπάρχει και αναρωτήθηκε γιατί δεν ήταν θέμα ειδήσεων σε όλα τα κανάλια, σαν να ήταν ένας παγκόσμιος πόλεμος. Είπε ότι δεν πήγε στο σχολείο για να γίνει κλιματικός επιστήμονας, όπως ορισμένοι πρότειναν. Δηλώνοντας σχετικά με το τι θα τη ρωτούσαν τα παιδιά και τα εγγόνια της αν δεν έκανε τα συλλαλητήρια το 2018, όταν υπήρχε ακόμη χρόνος, κατέληξε με το «δεν μπορούμε να αλλάξουμε τον κόσμο παίζοντας με τους κανόνες, επειδή οι κανόνες πρέπει να αλλάξουν».

Η Τούνμπεργκ μίλησε στην 24η Διάσκεψη για τη κλιματική αλλαγή (COP24, 24η Διάσκεψη των Μερών) των Ηνωμένων Εθνών στις 4 Δεκεμβρίου 2018 και πριν τη συνέλευση της ολομέλειας στις 12 Δεκεμβρίου 2018. Η ομιλία της κατά τη σύνοδο της ολομέλειας στη διάσκεψη των Ηνωμένων Εθνών για τη κλιματική αλλαγή το 2018 έγινε δημοφιλέστατη. Σχολίασε ότι οι παγκόσμιοι ηγέτες που ήταν παρόντες δεν «ήταν αρκετά ώριμοι να τα πουν όπως είναι». Κατά τη διάρκεια της συνόδου είχε συζήτηση με εκπροσώπους του ιδρύματος We Don't Have Time, όπου μίλησε για το πως ξεκίνησε η σχολική απεργία. Στα τέλη του 2018, ο Ίνγκμαρ Ρέντσχογκ, ιδρυτής του We Don't Have Time προσέλαβε τη Τούνμπεργκ ως άμισθη σύμβουλο για τη νεολαία και χρησιμοποίησε το όνομά της για να συλλέξει συνεισφορές για το ίδρυμα, χωρίς γνώση της ίδιας. Η Τούνμπεργκ έλυσε τη συνεργασία της με το ίδρυμα, χωρίς να έχει λάβει κάποια ανταμοιβή.

Τον Δεκέμβριο του 2018 το περιοδικό Time συμπεριέλαβε την Τούνμπεργκ στον κατάλογο με τους 25 πιο σημαντικούς εφήβους του κόσμου για το 2018.

### 2019

#### Ιανουάριος - Απρίλιος
Στις 23 Ιανουαρίου 2019, η Τούνμπεργκ έφτασε στο Νταβός μετά από 32 ώρες ταξίδι με τρένο, σε αντίθεση με πολλούς συνέδρους, οι οποίοι έφτασαν με ιδιωτικά τζετ, για να συνεχίσει την εκστρατεία για το κλίμα στο Παγκόσμιο Οικονομικό Φόρουμ. Στο Νταβός δήλωσε: «Κάποιοι άνθρωποι, κάποιες εταιρείες, φορείς λήψης αποφάσεων, ιδίως, ήξεραν ακριβώς τι ανεκτίμητες αξίες θυσίαζαν για να συνεχίσουν να παράγουν αδιανόητα χρηματικά ποσά. Νομίζω ότι πολλοί από εσάς εδώ σήμερα ανήκουν σε αυτήν την ομάδα των ανθρώπων.» Αργότερα μέσα στην εβδομάδα, προειδοποίησε τους παγκόσμιους ηγέτες ότι «το σπίτι μας καίγεται», προσθέτοντας: «Θέλω να σας πανικοβάλλω. Θέλω να νιώσετε το φόβο που νιώθω κάθε μέρα. Το οφείλουμε στους νέους ανθρώπους, να τους δώσουμε ελπίδα. Και μετά θέλω από εσάς να δράσετε. Θέλω να δράσετε όπως δράτε σε μια κρίση. Θέλω να δράσετε όπως θα δρούσατε αν το σπίτι σας καιγόταν - επειδή καίγεται».

Έγραψε σε άρθρο για τον The Guardian τον Ιανουάριο του 2019: Σύμφωνα με τη ΔΕΚΑ (Διακυβερνητική Επιτροπή για την Κλιματική Αλλαγή), απέχουμε λιγότερο από 12 χρόνια από το να μην μπορούμε να αναιρέσουμε τα λάθη μας. Μέχρι εκείνη την εποχή πρέπει να γίνουν πρωτοφανείς αλλαγές σε όλες τις πτυχές της κοινωνίας, συμπεριλαμβανομένης της μείωσης των εκπομπών διοξειδίου του άνθρακα τουλάχιστον κατά 50%."
[μικρογραφία|Η Τούνμπεργκ απευθύνεται σε διαδηλωτές στη διαδήλωση στο [Μόντρεαλ, στις 27 Σεπτεμβρίου 2019]]
Στις 21 Φεβρουαρίου 2019 μίλησε σε ένα συνέδριο της Ευρωπαϊκής Οικονομικής και Κοινωνικής Επιτροπής και της Ευρωπαϊκής Επιτροπής με επικεφαλής τον Ζαν-Κλοντ Γιούνκερ, όπου απαίτησε από την ΕΕ να συνεχίσει να εκπληρώνει τους στόχους για το κλίμα, δηλαδή ότι θα πρέπει να μειώσει τις εκπομπές διοξειδίου του άνθρακα κατά τουλάχιστον 80% μέχρι το 2030. Αργότερα συμμετείχε σε διαδηλώσεις για το κλίμα στις Βρυξέλλες.

Το σαββατοκύριακο 29-31 Μαρτίου 2019, η Τούνμπεργκ επισκέφθηκε το Βερολίνο. Μίλησε μπροστά σε περίπου 25.000 άτομα στην πύλη του Βραδεμβούργου τη Παρασκευή, όπου δήλωσε «Ζούμε σε ένα παράξενο κόσμο όπου τα παιδιά πρέπει να θυσιάσουν την εκπαίδευση τους για να διαδηλώσουν ενάντια στην καταστροφή του μέλλοντός τους. Εκείνοι οι άνθρωποι έχουν συνεισφέρει λιγότερο στην κρίση θα επηρεαστούν περισσότερο.»

Μετά την ομιλία, η Τούνμπεργκ και η ακτιβίστρια Λουίζα Νοϊμπάουερ επισκέφθηκαν το Ινστιτούτο Έρευνας της Κλιματικής Επίδρασης του Πότσδαμ όπου συναντήθηκαν με επιστήμονες εκεί. Τον Σάββατο, η Τούνμπεργκ κέρδισε το ειδικό βραβείο «Χρυσή Κάμερα» (το ανώτατο γερμανικό βραβείο τηλεόρασης και κινηματογράφου), όπου στην ομιλία αποδοχής της στην εορτή η Τούνμπεργκ πίεσε τις διασημότητες παντού να χρησιμοποιήσουν την επιρροή τους και να κάνουν τον ακτιβισμό για το κλίμα που τους αναλογεί για να τη βοηθήσουν.

Σε ομιλία της στις 16 Απριλίου 2019 στο Ευρωπαϊκό Κοινοβούλιο στο Στρασβούργο με αξιωματούχους του Ευρωπαϊκού Κοινοβουλίου και της ΕΕ, κατηγόρησε τους παρόντες «για τρεις έκτακτες συνόδους κορυφής του Μπρέξιτ και καμία έκτακτη σύνοδο κορυφής για την καταστροφή του κλίματος και του περιβάλλοντος». Οι συζητήσεις για την αλλαγή του κλίματος δεν κυριαρχούν στις συνόδους κορυφής της Ε.Ε., διότι δόθηκε προτεραιότητα σε άλλα θέματα. Συνέχισε: «Η εξαφάνιση είναι μέχρι 10.000 φορές γρηγορότερη από το θεωρούμενο κανονικό, ενώ μέχρι 200 είδη εξαφανίζονται την ημέρα». Επιπλέον, η «διάβρωση των γόνιμων φυτικών εδαφών, η αποδάσωση των τροπικών δασών, η τοξική ατμοσφαιρική ρύπανση, η απώλεια εντόμων και άγριων ζώων, η οξίνιση των ωκεανών μας ... είναι καταστροφικές τάσεις». Η Τούνμπεργκ έλαβε 30 δευτερόλεπτα χειροκροτημάτων στο τέλος της ομιλίας της. Είπε ότι ο κόσμος αντιμετωπίζει την έκτη μαζική εξαφάνιση ειδών, και δήλωσε: «Δεν έχουμε αντιμετωπίσει αυτή τη κρίση ως κρίση αλλά ως ένα άλλο πρόβλημα που πρέπει να διορθωθεί. Αλλά είναι πολύ περισσότερο από εκείνο. Είναι μια υπαρξιακή κρίση, περισσότερο σημαντικό απ'οτιδήποτε άλλο.»

Σε μια σύντομη συνάντηση με την Τούνμπεργκ, ο Πάπας Φραγκίσκος την ευχαρίστησε και την ενθάρρυνε να συνεχίσει.

#### Μάιος - Αύγουστος
Τον Μάιο του 2019, η Τούνμπεργκ συναντήθηκε με τον Άρνολντ Σβαρτσενέγκερ, τον Γ.Γ. του ΟΗΕ Αντόνιο Γκουτέρες και τον αυστριακό πρόεδρο Αλεξάντερ φαν ντερ Μπέλεν, στην έναρξη ενός συνεδρίου που ξεκίνησε ο Σβαρτσενέγκερ για την επιτάχυνση της προόδου για την εφαρμογή της συμφωνίας των Παρισίων. Αναφέροντας την πιο πρόσφατη αναφορά της Διακυβερνητικής Επιτροπής για τη Κλιματική Αλλαγή, δήλωσε: «Εάν δεν κάνουμε τις αναγκαίες αλλαγές κατά προσέγγιση μέχρι το έτος 2030, πιθανότατα θα ορίσουμε μια μη αναστρέψιμη αλυσιδωτή αντίδραση που ξεπερνά τα όρια του ανθρώπινου ελέγχου. Τότε θα μπούμε σε σημείο μη επιστροφής που θα είναι καταστροφικό.» Το συνέδριο παρακολούθησαν 17.000 άτομα από 30 χώρες.

Στις 23 Ιουλίου 2019 παρέδωσε ομιλία στην γαλλική εθνοσυνέλευση, με ακροδεξιούς βουλευτές να προχωρούν σε αρνητικά σχόλια προς αυτήν.

Τον Ιούλιο του 2019, η Τούνμπεργκ συμμετείχε σε ηχογραφήσεις του συγκροτήματος The 1975 με μια εμφάνιση σε τραγούδι τους. Η Γκρέτα τελειώνει λέγοντας «Επομένως, όλοι εσείς εκεί, είναι ώρα για πολιτική ανυπακοή. Είναι ώρα να επαναστατήσουμε.». Με αίτημα της Τούνμπεργκ, μετά εμφανίζονται άτομα από την οργάνωση «Extinction Rebellion».

Τον Ιούνιο του 2019, η Τούνμπεργκ ανακοίνωσε ότι θα χρησιμοποιήσει ιστιοφόρο για να μεταβεί στις συνεδριάσεις κλίματος του ΟΗΕ στην Αμερική. Το ιστιοφόρο δεν παράγει ρύπους. Μόλις φτάσει στη Νέα Υόρκη συνοδευόμενη από τον πατέρα της, η Τούνμπεργκ σχεδίαζε να ταξιδέψει με τρένο και λεωφορείο για το ετήσιο συνέδριο του ΟΗΕ για το κλίμα στη Χιλή (λόγω των ταραχών εκεί, η χώρα ακύρωσε τη διοργάνωση της συνόδου και θα διεξαχθεί στην Ισπανία μετά από πρόταση της Ισπανίας) με στάσεις στον Καναδά, το Μεξικό και άλλες χώρες. Επίσης συμπεριλήφθηκε σε τεύχος του βρετανικού περιοδικού Βογκ. Στις 14 Αυγούστου 2019 αναχώρησε από το Πλίμουθ της νότιας Αγγλίας. Τα πράσινα διαπιστευτήρια του ταξιδιού έχουν αμφισβητηθεί, καθώς για το ταξίδι της επιστροφής δύο νέα μέλη του πληρώματος θα επιστρέψουν στην Ευρώπη με αεροπλάνο, ενώ δεν αποκλείεται να επιστρέψουν στην Ευρώπη με αεροπλάνο και τα δύο αρχικά μέλη του πληρώματος. Έφτασε στη Νέα Υόρκη στις 28 Αυγούστου.

#### Σεπτέμβριος - Δεκέμβριος
Στις 17 Σεπτεμβρίου 2019 συνάντησε τον πρώην πρόεδρο των Ηνωμένων Πολιτειών, Μπάρακ Ομπάμα (2009-2017), κατά τη περιοδεία της στην Ουάσινγκτον. Την επομένη έδωσε ομιλία στο Κογκρέσο των Ηνωμένων Πολιτειών. Έδωσε ομιλία στην επίλεκτη επιτροπή για τη κλιματική κρίση. Η Τούνμπεργκ παρέδωσε μια δήλωση οχτώ προτάσεων αντί για μία εμπεριστατωμένη ομιλία. Είπε: «Ονομάζομαι Γκρέτα Τούνμπεργκ. Δεν ήρθα για να φέρω προετοιμασμένες παρατηρήσεις σε αυτή την ακρόαση. Ανταυτού επισυνάπτω τα τεκμήρια μου. Είναι η αναφορά της ΔΕΑΚ για την άνοδο της θερμοκρασίας κατά 1,5°C [SR1.5] η οποία δημοσιεύτηκε στις 8 Οκτωβρίου 2018. Υποβάλλω την αναφορά ως τεκμήριο μου γιατί δεν θέλω να ακούσετε εμένα. Θέλω να ακούσετε τους επιστήμονες, Και θέλω να ενωθείτε κάτω από την επιστήμη. Και θέλω από εσάς να δράσετε.»

Στις 20 Σεπτεμβρίου 2019 η Τούνμπεργκ μίλησε στη διαδήλωση για το κλίμα στη Νέα Υόρκη. Μιλώντας από μια εξέδρα στο πάρκο Μπάτερι, η Τούνμπεργκ δήλωσε: “Αυτή είναι η μεγαλύτερη απεργία για το κλίμα στην παγκόσμια ιστορία« (σ.σ. οι οργανωτές της διαδήλωσης της Νέας Υόρκης εκτιμούν τη συμμετοχή στα 250.000 άτομα). Είπε επίσης ότι η αλλαγή έρχεται ανεξαρτήτως »αν τους αρέσει ή όχι«, προσθέτοντας »Νομίζετε ότι μας ακούνε;” Η Τούνμπεργκ είπε μετά ότι «θα εγγυηθούμε ότι θα μας ακούσουν!». Η παγκόσμια συμμετοχή στις διαμαρτυρίες της 20ής Σεπτεμβρίου 2019 κυμαίνεται στα 2 με 4 εκατομμύρια σύμφωνα με εκτιμήσεις. Η Τούνμπεργκ δήλωσε: “Και αν ανήκετε σε εκείνη τη μικρή ομάδα ανθρώπων που νιώθετε απειλούμενοι από εμάς τότε σας έχουμε πολύ άσχημα νέα επειδή είναι μόνο η αρχή."

Στις 21-23 Σεπτεμβρίου 2019 συμμετείχε στις εργασίες της συνόδου δράσης για το κλίμα των ΟΗΕ. Στις 23 Σεπτεμβρίου 2019 η Τούνμπεργκ ομίλησε στη σύνοδο των Ηνωμένων Εθνών. Σε συνέντευξη τύπου υπό την αιγίδα της ΟΥΝΙΣΕΦ, η Τούνμπεργκ ανακοίνωσε ότι αυτή και 15 άλλα παιδιά (συμπεριλαμβανομένης της 14χρονης ακτιβίστριας Αλεξάντρια Βιλασενιόρ, Καταρίνα Λορένθο και άλλους) θα καταθέσουν αγωγή προς πέντε χώρες που δεν ακολουθούν πορεία μείωσης των εκπομπών τους σύμφωνα με τις δεσμεύσεις τους στη συνθήκη του Παρισιού: την Αργεντινή, τη Βραζιλία, τη Γαλλία, τη Γερμανία και την Τουρκία. Η μήνυση βασίζεται σύμφωνα με τη σύμβαση για τα δικαιώματα του παιδιού (δικαίωμα στη ζωή, υγεία και ειρήνη). Εάν η αγωγή πετύχει, οι χώρες θα πρέπει να απαντήσουν αλλά καμία πρόταση δεν είναι νομικά δεσμευτική. Στην ομιλία της στις 23 Σεπτεμβρίου 2019 κατηγόρησε τους ηγέτες του κόσμου ότι της έκλεψαν τα όνειρα και την παιδική της ηλικία, ενώ η παθιασμένη και συναισθηματική ομιλία της πέτυχε ευρείας κάλυψης από τα μέσα. Συγκεκριμένα είπε: 
Μετά την ομιλία, το βλέμμα της προς τον πρόεδρο των ΗΠΑ Ντόναλντ Τραμπ ο οποίος κατευθυνόταν προς διάσκεψη του ΟΗΕ αναμεταδόθηκε ευρύτατα από τα μέσα. Λίγο αργότερα, ο Τραμπ την ειρωνεύτηκε λέγοντας ότι «είναι [δ.δ. η Τούνμπεργκ] ένα πολύ χαρούμενο κορίτσι που κοιτάζει σε ένα λαμπερό και υπέροχο μέλλον» η οποία επικρίθηκε, ενώ για να τον ειρωνευτεί η Τούνμπεργκ προσέθεσε στον λογαριασμό της στο Twitter τα σχόλια που έκανε ο Τραμπ για εκείνην. Λίγο νωρίτερα συναντήθηκε με την καγκελάριο της Ο.Δ. Γερμανίας, Άνγκελα Μέρκελ.

Στις 27 Σεπτεμβρίου 2019 η Τούνμπεργκ χρησιμοποίησε ηλεκτρικό αυτοκίνητο για τις μεταφορές της, το οποίο δανείστηκε από τον Άρνολντ Σβαρτσενέγκερ. Η Τούνμπεργκ μίλησε σε συνέντευξη τύπου για την Παγκόσμια Απεργία για το Κλίμα στο Μοντρεάλ. Είπε: «Είναι πολύ συγκινητικό να βλέπεις τον καθένα που είναι τόσο παθιασμένος να διαδηλώσει και να απεργήσει. Άνθρωποι όλων των ηλικιών, όλων των γενεών. Είναι μια πολύ καλή μέρα θα έλεγα.” Πριν τη συνέντευξη τύπου, είχε συνάντηση με τον πρωθυπουργό του Καναδά, Τζάστιν Τρυντώ. Σύμφωνα με άτομα που είδαν τη συνάντηση, ο Τρυντώ ρώτησε την Τούνμπεργκ τι θα σκέφτονταν οι φίλοι της πίσω στην πατρίδα. Η Τούνμπεργκ απάντησε στον Τρυντώ λέγοντας του ότι στη Στοκχόλμη θα διαδηλώσουν περίπου 60.000 άτομα, με τον Τρυντώ να απαντά »Λίγοι παραπάνω από σήμερα,«. Σε μια διάσκεψη τύπου μετά τη συνάντηση, η Τούνμπεργκ ρωτήθηκε αν είχε συγκεκριμένο μήνυμα για τον Τρυντώ, σε μια χώρα με πολύ μεγάλα αποθέματα πετρελαίου και φυσικού αερίου (ειδικά στην Αλμπέρτα), λέγοντας: »Το μήνυμα μου προς όλους τους πολιτικούς είναι το ίδιο — να ακούσουν και να δράσουν σύμφωνα με την επιστήμη". Μετά τη διάσκεψη τύπου, θα συμμετάσχει στη διαδήλωση για το κλίμα και άλλες δραστηριότητες σχετιζόμενες με διαδηλώσεις για το κλίμα.

Επίσης ερωτήθηκε γιατί κάλεσε την αυτόχθονη νεολαία να ηγηθεί της διαδήλωσης, όπου είπε "Οι αυτόχθονες έχουν προστατέψει το τοπικό περιβάλλον για αιώνες και χιλιετίες και φυσικά τους χρειαζόμαστε επειδή συχνά είναι αυτοί που το κάνουν, αυτοί που είναι στη γραμμή του μετώπου, επομένως πρέπει να έχουμε την ικανότητα να ακούσουμε τις φωνές τους. Έτσι πιστεύω ότι είναι τόσο σημαντικό η ηγεσία της μάχης να γίνει από αυτόχθονες κατοίκους.”

Μετά τη συνέντευξη τύπου, η Τούνμπεργκ ενώθηκε με ιθαγενείς και μαζί ηγήθηκαν της διαδήλωσης για το κλίμα. Αφού οι διαδηλωτές έφτασαν στο κύριο σημείο της διαμαρτυρίας, η Τούνμπεργκ παρέδωσε μια ομιλία που περιείχε τμήματα στα γαλλικά. Η Τούνμπεργκ είπε στους διαδηλωτές ότι η μάχη κατά της κλιματικής αλλαγής δεν θα σταματήσει μέχρι οι ηγέτες του κόσμου πάρουν το θέμα στα σοβαρά. Μεταξύ άλλων είπε: Στις 8 Οκτωβρίου 2019, η Τούνμπεργκ, μαζί με την ιθαγενή ακτιβίστρια για το κλίμα Τοκάτα Σιδερένια Μάτια, συμμετείχαν σε ένα πάνελ συζήτησης για την κλιματική αλλαγή στην περιοχή ιθαγενών Στάντινγκ Ροκ της Βόρειας Ντακότα. Στο τέλος της συζήτησης, ο φύλαρχος των Σιου Άρβολ Ψάχνει Άλογο την τίμησε δίνοντας της ένα τοπικό ιθαγενές όνομα, το οποίο μεταφράζεται από τα Λακότα ως «Γυναίκα που ήρθε από τους ουρανούς». Τα μέλη της τοπικής φυλής δηλώνουν ότι ξεσηκώνει τον κόσμο και υποστηρίζουν την αποστολή της.

Στις 13 Νοεμβρίου 2019 η Τούνμπεργκ αναχώρησε από τη Βόρεια Αμερική και θα κατευθυνθεί στην Ισπανία για τις εργασίες της 25ης διάσκεψης των ΟΗΕ για το κλίμα. Θα αναχωρήσει από το Χάμπτον της Βιρτζίνια με το καταμαράν Λα Βαγκαμπόντε. Νωρίτερα είχε ζητήσει ένα σκάφος για τη μεταφορά της στην Ισπανία μόλις ανακοινώθηκε η αλλαγή της διοργανώτριας χώρας. Στις 3 Δεκεμβρίου 2019, η Τούνμπεργκ έφτασε στη Λισαβόνα, και θα φτάσει στη Μαδρίτη στις 4 Δεκεμβρίου. Εκεί συναντήθηκε με τοπικούς ακτιβιστές για το κλίμα, και στις 6 Δεκεμβρίου συμμετείχε στην διαμαρτυρία για το κλίμα στη Μαδρίτη, όπου έφτασε το πρωί της ίδιας ημέρας μέσω σιδηροδρόμου από τη Λισαβόνα και έτυχε θερμής υποδοχής.

Στις 17 Δεκεμβρίου 2019 έφτασε στη Στοκχόλμη. Στις 19 Δεκεμβρίου 2019, το περιοδικό Nature περιέλαβε την Γκρέτα «στον κατάλογο των 10 ατόμων που άξιζαν στην επιστήμη το τρέχον έτος». Το περιοδικό δήλωσε ότι η Τούνμπεργκ είναι μια «καταλύτης του κλίματος: Μια σουηδή έφηβη [που] έφερε την κλιματική επιστήμη στα πρότερα της οργής της γενιάς της.» «Μερικοί μπορεί να αναρωτιούνται γιατί ένα έφηβο κορίτσι πρέπει να λάβει περισσότερη κάλυψη και προσοχή για τη δημόσια δήλωση του γνωστού διλήμματος του ότι οι περισσότεροι ερευνητές του κλίματος χρειάζονται έτη σκληρής δουλειάς και προσπάθειες», δήλωσε η Σόνια Σενεβιράτνε, επιστήμονας για το κλίμα στο Ομοσπονδιακό Ινστιτούτο Τεχνολογίας της Ζυρίχης. Συμπλήρωσε ότι «η Τούνμπεργκ είναι ειλικρινής και η οργή της είναι αστίλβωτη, και αυτό είναι δυνατό. Ως επιστήμονες κανονικά δεν διστάζουμε να εκφράσουμε την αλήθεια σε τέτοια εγκάρδια απλότητα.»

Στις 30 Δεκεμβρίου 2019 η Τούνμπεργκ ήταν προσκεκλημμένη αρχισυντάκτρια του ραδιοφωνικού προγράμματος Σήμερα (πρωτότυπος τίτλος: Today) του βρετανικού δημόσιου ραδιοφώνου (BBC Radio). Η έκδοση του προγράμματος της Τούνμπεργκ περιείχε συνεντεύξεις για τη κλιματική αλλαγή με τον σερ Ντέιβιντ Ατένμπορο, τον Μαρκ Κάρνεϊ (επικεφαλή της Τράπεζας της Αγγλίας), τον Ρόμπερτ ντελ Νάτζα των Massive Attack και τον εκτελεστικό διευθυντή της Shell Μάρτεν Βέτσελαρ. Ύστερα η βρετανική ραδιοτηλεόραση (BBC) δημοσίευσε ένα βίντεο το οποίο περιλαμβάνει τις συνεντεύξεις και άλλα κύρια σημεία.

### 2020
Στις 11 Ιανουαρίου 2020 η Τούνμπεργκ απεύθυνε κάλεσμα στη γερμανική εταιρεία Ζήμενς να σταματήσει την παράδοση μερών για ένα σχεδιαζόμενο χρυσορυχείο από την ινδική εταιρεία Adani στην Αυστραλία.

Στις 21 Ιανουαρίου 2020, η Τούνμπεργκ επέστρεψε στο Παγκόσμιο Οικονομικό Φόρουμ το οποίο έλαβε χώρα στο Ντάβος της Ελβετίας, δίνοντας δύο ομιλίες σε συζητήσεις που διοργάνωσαν οι *[[The New York Times|Τάιμς της Νέας Υόρκης]]* και το Παγκόσμιο Οικονομικό Φόρουμ. Η Τούνμπεργκ χρησιμοποίησε πολλά από τα θέματα που περιλαμβάνονται σε προηγούμενες ομιλίες της, αλλά επικεντρώθηκε ιδιαίτερα σε ένα: «Το σπίτι μας φλέγεται ακόμα.» Η Τούνμπεργκ αστειεύτηκε για το γεγονός ότι δεν μπορεί να παραπονεθεί για το γεγονός ότι δεν ακούγεται λέγοντας: «Με ακούν όλη την ώρα.» 

Τον Μάιο του 2020, η Τούνμπεργκ εμφανίστηκε στο μουσικό βίντεο του τραγουδιού Retrograde του άλμπουμ *[[Gigaton]]*, του μουσικού συγκροτήματος Pearl Jam. Στο μουσικό βίντεο έχει τον ρόλο του μέντιουμ, ο οποίος παρατηρεί την καταστροφή του κόσμου καθώς τα κύματα καταπίνουν διάφορες πόλεις του πλανήτη. Το βίντεο έχει στόχο την ευαισθητοποίηση του κοινού για τη κλιματική αλλαγή.

#### Πανδημία κορονοϊού 2019-20 και διαδικτυακός ακτιβισμός
Στις αρχές του 2020, λόγω της πανδημίας του κορονοϊού 2019-20, αποφασίστηκαν έκτακτα μέτρα απαγόρευσης κυκλοφορίας, κοινωνικής αποστασιοποίησης κ.ά. Η Τούνμπεργκ και το κίνημα της συνέχισαν τον ακτιβισμό και τις διαμαρτυρίες τους διαδικτυακά. Στις 20 Αυγούστου 2020, στη δεύτερη επέτειο της πρώτης διαμαρτυρίας της Τούνμπεργκ για τη κλιματική αλλαγή, η ίδια και οι ακτιβίστριες Λουίζα Νοϊμπάουερ, Ανούνα ντε Βέβερ φαν ντερ Χέιντεν και Αντελαΐντ Σαρλιέ συναντήθηκαν με την τότε καγκελάριο της Γερμανίας Άνγκελα Μέρκελ στο Βερολίνο. Μετά ανακοίνωσαν ότι σχεδιάζουν νέα παγκόσμια κινητοποίηση για το κλίμα στις 25 Σεπτεμβρίου 2020. Η Νοϊμπάουερ δήλωσε ότι ο τρόπος διεξαγωγής της κινητοποίησης (αν θα γίνει διαδικτυακά ή δια ζώσης) θα εξαρτηθεί από τα επιδημιολογικά στατιστικά παγκοσμίως. Σε μια συνέντευξη τύπου, δήλωσε ότι η κλιματική κρίση δεν σταματά, κάτι με το οποίο συμφώνησαν οι άλλες ακτιβίστριες.

### Ταξίδι στη Νέα Υόρκη
Για το ταξίδι της προς τη Νέα Υόρκη, η Team Malizia της προσέφερε χωρίς κόστος το Malizia II – ένα σύγχρονο αγωνιστικό πλοίο ύψους 18 μέτρων, το οποίο σύμφωνα με τους ιδιοκτήτες του δεν παράγει ρύπους και σύμφωνα με τον κατασκευαστή του έχει παραχθεί μερικώς από ανακυκλωμένα υλικά. Το πλοίο τροφοδοτείται με ηλιακή και αιολική ενέργεια.

Το πλοίο έχει πολύ πρωτόγονο εξοπλισμό, καθώς δεν περιέχει μπάνιο, ενώ το πλήρωμα και οι επιβάτες τρέφονταν από κονσέρβες. Για την Γκρέτα είχε ετοιμαστεί δίαιτα με χορτοφαγικά τρόφιμα. Το πλοίο ενοικιάστηκε από την ομάδα Μαλίτσια (αυθεντικός τίτλος: Team Malizia) από γερμανό ιδιοκτήτη. Στο πλοίο καπετάνιος ήταν ο Μπόρις Χέρμαν και συνοδευόταν από τον Πιέρ Καζιράγκι, εγγονό του πρίγκιπα Ρενιέ Γ΄ του Μονακό. Κατά την άφιξη την υποδέχθηκαν 17 πλοία του ΟΗΕ βαμμένα στα χρώματα των στόχων βιώσιμης ανάπτυξης καθώς και οπαδοί της.

Η ομάδα Μαλίτσια (Team Malizia) σχετίζεται με μέλη του συνδέσμου ταχυπλόων του Μονακό (Yacht club de Monaco) και το όνομα το Μαλίτσια εκφράζει τη σχέση με τον ιδρυτή του Μονακό Φραντσέσκο Γκριμάλντι. Το όνομα Μαλίτσια εμφανίστηκε το 1297 με την ίδρυση του πριγκιπάτου. Η ομάδα Μαλίτσια αποσκοπεί στη σύνδεση του ταξιδιού στη θάλασσα, της περιβαλλοντικής προστασίας και της επιστήμης. Κατά τη διάρκεια των ταξιδιών της συλλέγει δεδομένα από τους ωκεανούς (θερμοκρασία, οξύτητα, διοξείδιο του άνθρακα κτλ.), ελεύθερα διαθέσιμα για επιστημονικά δεδομένα. Η ομάδα ασχολείται επίσης με το να διδάξει στους νέους σχετικά με τη προστασία του θαλάσσιου και παγκόσμιου περιβάλλοντος. Κατά την πλεύση του, το ιστίο του ιστιοφόρου περιείχε συνθήματα όπως «Ενωμένοι για την επιστήμη» και «FridaysForFuture» και άλλα για να προωθήσει την προστασία του κλίματος.

## Το μήνυμά της
Η ρητορική της Τούνμπεργκ χρησιμοποιεί γραφικές αναλογίες για να δώσει έμφαση στις ανησυχίες της και συχνά μιλά έντονα σε οικονομικούς και πολιτικούς ηγέτες, επικρίνοντας τους για την έλλειψη δράσης.

Μέχρι τώρα ασπάζεται τέσσερα συνυφασμένα θέματα:

# Η ανθρωπότητα αντιμετωπίζει υπαρξιακή κρίση λόγω της κλιματικής αλλαγής,
# Η σημερινή γενιά των ενηλίκων είναι υπεύθυνη για την κλιματική αλλαγή,
# Η κλιματική αλλαγή θα έχει δυσανάλογα αποτελέσματα στους νέους και γίνονται πολύ λίγα για την αντιμετώπιση της κατάστασης.
# Οι πολιτικοί και οι κάτοχοι της εξουσίας πρέπει να ακούσουν τους επιστήμονες.

Η Τούνμπεργκ βασίζεται στην επιστημονική συναίνεση για την κλιματική αλλαγή, υπενθυμίζοντας ότι δεν είναι επιστήμονας αλλά αγγελιοφόρος των ερευνών που εκπονούν δεκαετίες οι επιστήμονες. Επίσης υποστηρίζει ότι οι στρατηγικές που υιοθετούνται από διάφορες κυβερνήσεις για τον περιορισμό της παγκόσμιας υπερθέρμανσης στους 1.5 βαθμούς Κελσίου ως μέρος της Συμφωνίας του Παρισιού δεν είναι επαρκής και ότι οι εκπομπές αερίων του θερμοκηπίου πρέπει να αρχίσουν να πέφτουν απότομα όχι αργότερα από το 2020. Τον Ιανουάριο του 2019, απεύθυνε μήνυμα στο βρετανικό κοινοβούλιο ότι η Βρετανία πρέπει να σταματήσει να μιλά με όρους μείωσης των εκπομπών και να ξεκινήσει τη διαδικασία για την εξαφάνισή τους. Τον Φεβρουάριο του 2019, σε μια διάσκεψη της Ευρωπαϊκής Κοινωνικοοικονομικής Επιτροπής, δήλωσε ότι η ΕΕ πρέπει να μειώσει τις εκπομπές αερίων της κατά 80% μέχρι το 2030, διπλασιάζοντας τον στόχο του 40% στο Παρίσι.

Μιλώντας σε διεθνή συνέδρια, η Τούνμπεργκ δηλώνει ότι η κλιματική αλλαγή θα έχει δυσανάλογη επίδραση στους νέους των οποίων το μέλλον θα επηρεαστεί σημαντικά, και λαμβάνεται πολύ λίγη δράση από τις κυβερνήσεις και τις διεθνής εταιρείες για να μειώσουν τις παγκόσμιες εκπομπές αερίων. Επίσης αναφέρεται στο γεγονός ότι ο Παγκόσμιος Νότος θα υποφέρει περισσότερο από τη κλιματική αλλαγή παρόλο που έχουν συνεισφέρει λιγότερο απ'όλους στη ρύπανση του πλανήτη. Προκειμένου να παρθεί η αναγκαία δράση, προσθέτει ότι οι πολιτικοί πρέπει να ακούσουν αυτά που λένε οι επιστήμονες.

## Αντίκτυπο
Η Τούνμπεργκ έχει λάβει ισχυρή υποστήριξη και κριτική για το έργο της από τους πολιτικούς και τον τύπο. Έχει επίσης εμπνεύσει άλλους ώστε να αρχίσουν να κάνουν τις δικές τους δράσεις υπέρ της προστασίας του περιβάλλοντος, ενώ το αντίκτυπο της έχει περιγραφεί ως «φαινόμενο Γκρέτα» και έχει συνδεθεί με την τάση της μείωσης της χρήσης του αεροπλάνου λόγω του φλιούγκσκαμ (flygskam) ή ντροπή της πτήσης.

### Υποστήριξη
Τον Φεβρουάριο του 2019, 224 ακαδημαϊκοί υπέγραψαν ανοιχτό γράμμα στήριξης δηλώνοντας ότι εμπνέονταν από τις ενέργειες της Τούνμπεργκ και των παιδιών που διαδηλώνουν ώστε να κάνουν τις φωνές τους να ακουστούν.

Ο Γενικός Γραμματέας του ΟΗΕ Αντόνιο Γκουτέρες ενέκρινε τις σχολικές απεργίες που ξεκίνησε η Τούνμπεργκ, αναγνωρίζοντας ότι «η γενιά μου δεν κατάφερε να ανταποκριθεί σωστά στη δραματική πρόκληση της αλλαγής του κλίματος, κάτι που αισθάνεται βαθιά από τους νέους ανθρώπους. Δεν αναρωτιέμαι εάν είναι θυμωμένοι.» Μιλώντας σε εκδήλωση στη Νέα Ζηλανδία τον Μάιο του 2019, ο Γκουτέρες συμπλήρωσε ότι η γενιά του «δεν κέρδιζε τη μάχη κατά της κλιματικής αλλαγής» και ότι είναι ώρα της νεολαίας να «σώσει τον πλανήτη».

Τον Ιούνιο του 2019, η Τούνμπεργκ μίλησε μέσω βιντεοσύνδεσης με την Αλεξάντρια Οκάσιο-Κορτέζ η οποία υπέβαλε τον Φεβρουάριο του 2019 την Πράσινη Νέα Συμφωνία στη Βουλή των Αντιπροσώπων των Η.Π.Α. με στόχο να πετύχουν οι Ηνωμένες Πολιτείες κλιματική ουδετερότητα σε μια δεκαετία. Συζήτησαν πως νιώθουν όταν οι απόψεις τους δεν παίρνονται σοβαρά επειδή είναι νέοι και ποιες τακτικές δουλεύουν πραγματικά.

Η γερμανίδα καγκελάριος Άνγκελα Μέρκελ δήλωσε ότι νέοι ακτιβιστές όπως η Τούνμπεργκ οδήγησαν την κυβέρνηση της να δράσει γρηγορότερα στο θέμα της κλιματικής αλλαγής.

Τον Δεκέμβριο του 2019, το περιοδικό *New Scientist* περιέγραψε την επίδραση της Τούνμπεργκ και της Επανάστασης κατά της εξέγερσης με την επικεφαλίδα: «Αυτό το έτος ο κόσμος αφυπνίστηκε κατά της κλιματικής αλλαγής».

### Κριτική
Η Τούνμπεργκ και η εκστρατεία της έχει επικριθεί από πολιτικούς και άλλα άτομα. Αυτοί περιλαμβάνουν τον αυστραλό πρωθυπουργό Σκοτ Μόρισον, τη γερμανίδα καγκελάριο Άνγκελα Μέρκελ, τον ρώσο πρόεδρο Βλαντίμιρ Πούτιν, τον αμερικανό πρόεδρο Ντόναλντ Τραμπ, τον γάλλο πρόεδρο Εμμανουέλ Μακρόν, τον ιταλό πρωθυπουργό Τζουζέπε Κόντε, τον ΟΠΕΚ και μερικούς σχολιαστές των ειδήσεων όπως ο Πιρς Μόργκαν. Η κριτική ποικίλει από προσωπικές επιθέσεις έως αξιώσεις ότι υπεραπλοποιεί τα περίπλοκα ζητήματα που αναφέρονται.

Το *HuffPost* αναφέρει ότι το μεσοταξικό και μεσήλικο κατεστημένο φοβάται την Τούνμπεργκ επειδή μπορεί να χάσουν τη θέση τους υπέρ εκείνης και άλλων σαν αυτής στον πολιτικό διάλογο για τη κλιματική αλλαγή.

Μετά τη μήνυση της Τούνμπεργκ κατά της Γαλλίας, της Γερμανίας και άλλων χωρών που δεν ακολουθούν την κατεύθυνση που πρέπει για να εκπληρώσουν τις δεσμεύσεις τους στη συμφωνία των Παρισίων, ο Γάλλος πρόεδρος Εμανουέλ Μακρόν την επέκρινε λέγοντας ότι «τέτοιες ριζοσπαστικές θέσεις (όπως κατέχονται από την Τούνμπεργκ) ανταγωνίζουν τις κοινωνίες μας». Πρόσθεσε επίσης ότι «πρέπει να επικεντρωθεί σε αυτές που μπλοκάρουν, αυτές που αντιδρούν περισσότερο», και «δεν νιώθει ότι η Γαλλική ή η Γερμανική κυβέρνηση προσπαθεί να μπλοκάρει». Ο Γάλλος γραμματέας Οικολογικής και Συμπεριληπτικής μετάβασης Μπρουν Πουαρσόν την επέκρινε, λέγοντας ότι «δεν ξέρει τι λύσεις προωθεί», προσθέτοντας ότι «δεν μπορείς να κινητοποιήσεις με απελπισία, ακόμη και μίσος».

Ο ρώσος πρόεδρος Βλαντίμιρ Πούτιν επέκρινε επίσης την Τούνμπεργκ λέγοντας «Οι άνθρωποι στην Αφρική και πολλές ασιατικές χώρες θέλουν να είναι τόσο πλούσιοι όσο οι Σουηδοί. Πώς μπορεί να γίνει αυτό; πιέζοντας τους να χρησιμοποιήσουν ηλιακή ενέργεια που αφθονεί στην Αφρική; Έχει εξηγήσει κάποιος το κόστος του; Αλλά είναι μια προσβάσιμη τεχνολογία για αναπτυσσόμενες οικονομίες και κράτη; Δύσκολα προσβάσιμο.» Επίσης την αποκάλεσε «ευγενική αλλά ανενημέρωτη».

Τον Δεκέμβριο του 2019, η Τούνμπεργκ δημοσίευσε στο Τουίτερ: «Αυτόχθονες κυριολεκτικά δολοφονούνται προσπαθώντας να προστατεύσουν το δάσος από την παράνομη αποδάσωση. Πάλι και πάλι. Είναι ντροπιαστικό που ο κόσμος σιωπά για το θέμα αυτό». Όταν ρωτήθηκε για το θέμα αυτό δύο μέρες αργότερα ο Ζαΐχ Μπολσονάρου. πρόεδρος της Βραζιλίας, απάντησε λέγοντας: «Η Γκρέτα λέει ότι οι Ινδιάνοι πεθαίνουν επειδή προσπαθούν να προστατεύσουν τον Αμαζόνιο. Είναι εντυπωσιακό το πως ο τύπος δίνει φωνή σε ένα τέτοιο παλιόπαιδο». Την ίδια ημέρα η Τούνμπεργκ άλλαξε την περιγραφή της στο Τουίτερ σε «pirralha» (διαβάζεται *πιράλια*), την πορτογαλική λέξη για το παλιόπαιδο την οποία χρησιμοποίησε ο Μπολσονάρου.

Ο Ντόναλντ Τραμπ, κορόιδεψε την Τούνμπεργκ για δεύτερη φορά αφότου βραβεύτηκε με τον τίτλο του Προσώπου της Χρονιάς 2019 από το περιοδικό Time, προτρέποντας την να "χαλαρώσει με κάποιον φίλο". Το Νοέμβριο του 2020, η Τούνμπεργκ ανταπέδωσε στον Τραμπ το εξής σχόλιο, μετά την ήττα του στις εκλογές.

### Φαινόμενο της Τούνμπεργκ
[μικρογραφία|Διαδήλωση για το κλίμα στη [Γενεύη της Ελβετίας, 27 Σεπτεμβρίου 2019]]
Οι επιδράσεις της στην κοινωνία έχουν οδηγήσει στην επινόηση του όρου "φαινόμενο της Γκρέτας", με πολλούς πολιτικούς να αναγνωρίζουν την ανάγκη δράσης για τη κλιματική αλλαγή. Για παράδειγμα, ο Βρετανός γραμματέας περιβάλλοντος Μάικλ Γκόουβ επαίνεσε τους αγώνες των νέων και αναγνώρισε την αδράνεια των πολιτικών. Ο πολιτικός των Εργατικών Εντ Μίλιμπαντ, υπεύθυνος για την εισαγωγή νόμου για το κλίμα στο Ηνωμένο Βασίλειο ευχαρίστησε τους νέους ακτιβιστές για την έμμεση συμβολή τους στη δημιουργία του νόμου.

Τον Φεβρουάριο του 2019, σε απάντηση των προσπαθειών της Τούνμπεργκ, ο επικεφαλής της ΕΕ Ζαν-Κλωντ Γιουνκέρ υπέβαλε πρόταση δαπάνης εκατοντάδων δισεκατομμυρίων ευρώ για τη κλιματική αλλαγή ξεκινώντας το 2021. Τα ζητήματα του κλίματος έπαιξαν σημαντικό ρόλο στις Ευρωεκλογές του 2019 καθώς τα κόμματα των Πρασίνων υπερδιπλασίασαν τις ψήφους τους φτάνοντας το 21% των ψήφων φτάνοντας σε περίπου 71 ευρωβουλευτές. Πολλές από τις ενισχύσεις ήρθαν από τις βόρειες χώρες όπου οι διαδηλώσεις για το κλίμα έχουν μεγαλύτερη συμμετοχή. Το αποτέλεσμα δίνει την ικανότητα στους Πρασίνους να παίξουν σημαντικότατο ρόλο στο επόμενο Ευρωκοινοβούλιο.

Τον Ιούνιο του 2019, μια δημοσκόπηση της YouGov στη Βρετανία έδειξε ότι η δημόσια ανησυχία για το περιβάλλον ανέβηκε σε επίπεδα ρεκόρ στο Ηνωμένο Βασίλειο μετά τις διαμαρτυρίες της Τούνμπεργκ και της οργάνωσης Επανάσταση κατά της εξέγερσης.

Η καθιστική διαμαρτυρία της έχει αποτελέσει έμπνευση και για άλλους νέους να οργανώσουν καθιστικές διαμαρτυρίες για τη κλιματική αλλαγή έξω από τα κοινοβούλια της χώρας τους.

Τον Αύγουστο του 2019, αναφέρθηκε άνοδος στον αριθμό των παιδικών βιβλίων που ασχολούνται με το θέμα της κλιματικής κρίσης, συνοδευόμενη από μια θετική μεταβολή των πωλήσεων βιβλίων για τη κλιματική κρίση, τα οποία σκοπεύουν να εμπνεύσουν νεαρά άτομα στο να σώσουν των πλανήτη. Οι εκδότες αποδίδουν την αύξηση στο «φαινόμενο Γκρέτα Τούνμπεργκ».

### Ντροπή της πτήσης
Η Τούνμπεργκ έχει μεγαλώσει το κίνημα που προωθεί το ταξίδι με τρένο για περιβαλλοντικούς λόγους. Τον Ιούνιο του 2019, οι Σουηδικοί Σιδηρόδρομοι ανέφεραν ότι ο αριθμός των επιβατών τρένων για εγχώρια ταξίδια αυξήθηκε κατά 8% σε σχέση με το προηγούμενο έτος, αντανακλώντας την αύξηση της δημόσιας ανησυχίας για τις εκπομπές διοξειδίου του άνθρακα όπως επισημαίνονται με την άρνηση της Τούνμπεργκ να χρησιμοποιήσει αεροπλάνο για να μεταβεί σε διεθνή συνέδρια. Επειδή ενοχλείται ή ντροπιάζεται να χρησιμοποιήσει αεροπλάνο λόγω του περιβαλλοντικού αποτυπώματός του, το φαινόμενο έχει περιγραφεί με τον όρο 'flygskam' («πτήση της ντροπής»), μαζί με το χάσταγκ #jagstannarpåmarken, που μεταφράζεται ως «παρέμεινε στο έδαφος». Ο όρος «φλιούγκσκαμ» (σουηδικά: Flygskam, όρος ο οποίος αναφέρεται στην αντίθεση προς τη χρήση αεροπλάνου ως μεταφορικό μέσο λόγω των αυξανόμενων εκπομπών αερίων θερμοκηπίου από την αεροπορική βιομηχανία) δημιουργήθηκε από τον σουηδό αθλητή Μπιέρν Φέρι και έγινε γνωστότερος από την άρνηση της Τούνμπεργκ να πετάξει για περιβαλλοντικούς λόγους. Η Τούνμπεργκ υποστήριξε την εκστρατεία μείωσης των πτήσεων και το έκανε μέρος της «περιοδείας ευαισθητοποίησης» της στην Ευρώπη το 2019. Η Σουηδία ανέφερε πτώση 4% στα εσωτερικά ταξίδια το 2019 και αύξηση στη χρήση σιδηροδρόμων κατά 9%. Η βρετανική δημόσια ραδιοτηλεόραη (BBC) σε άρθρο της στο τέλος του 2019 υποστήριξε ότι το κίνημα μπορεί να σταματήσει την άνοδο των αεροπορικών μεταφορών, αλλά η Airbus και η Boeing υποστηρίζουν ότι θα συνεχίσει να αυξάνεται κατά περίπου 4% ετησίως μέχρι το 2035.

### Δημόσιες απαντήσεις σε προσωπικές επιθέσεις
Τον Αύγουστο του 2019, το *[[Scientific American]]* ανέφερε ότι οι δυσφημιστές της Τούνμπεργκ έχουν «ξεκινήσει τις προσωπικές επιθέσεις», με κεντρικό σημείο τον αυτισμό της, ενώ «εξαρτώνται όλο και περισσότερο από φραστικές επιθέσεις για να αμβλύνουν την επιρροή της.»

Ως μέρος της εκστρατείας του για την άρνηση της κλιματικής αλλαγής, η Εναλλακτική για τη Γερμανία (ΕγΓ) είχε επικρίνει την Τούνμπεργκ. Κατά των Γιάκομπ Γκουλ οι επιθέσεις προς την Τούνμπεργκ γίνονταν σε δικαίως φαύλους τρόπους. Οι επιθέσεις κλιμακώθηκαν τον Μάιο του 2019 προς τις ευρωεκλογές του 2019.

Ο πρώην αντιπρόεδρος των ΗΠΑ και σημερινός πρόεδρος των ΗΠΑ Τζο Μπάιντεν επέκρινε τον Τραμπ για την απάντηση του στην ακτιβίστρια, θεωρώντας ότι θα μπορούσε να λάβει λίγα μαθήματα ηγεσίας από την ίδια.

Σε μια συνέντευξη της για τη Σούγιν Χέινς του *[[Time]]*, δήλωσε τα εξής για τη κριτική που έχει λάβει στο διαδίκτυο: «Είναι αρκετά ξεκαρδιστικό όταν το μόνο πράγμα που οι άνθρωποι μπορούν να κάνουν είναι να σε κοροϊδεύουν, ή να μιλούν για την εμφάνιση ή τη προσωπικότητά σου, καθώς σημαίνει ότι δεν έχουν επιχείρημα ή κάτι άλλο για να πουν.»

Η δήλωση του Άρρον Μπανκς ότι συμβαίνουν φρικιαστικά ναυάγια τον Αύγουστο προκάλεσε σάλο. Σύμφωνα την Τάνια Μπούλμαν οι περισσότεροι κριτικοί της Τούνμπεργκ είναι μεσήλικες που πρόσκεινται στη δεξιά. Ο Γκάμπι Χίνσλιφ σημειώνει ότι η Τούνμπεργκ έχει γίνει «το νέο μέτωπο στο πολιτιστικό πόλεμο της εξόδου της Βρετανίας από την Ευρωπαϊκή Ένωση», επιχειρηματολογώντας ότι το αίσχος που προκαλείται από προσωπικές επιθέσεις προς την Τούνμπεργκ από υποστηρικτές της εξόδου της Βρετανίας από την ΕΕ «τους δίνει το ευπρόσδεκτο οξυγόνο δημόσιας παρουσίας».

## Βραβεύσεις

* Διαγωνισμός παραγωγής λόγου για το κλίμα της εφημερίδας *[[Svenska Dagbladet]]* (Σουηδικά Ημερησία Νέα), τον Μάιο του 2018.
* Η Τούνμπεργκ ήταν υποψήφια για το Παιδικό Βραβείο Κλίματος της εταιρείας ηλεκτρικής ενέργειας Telge Energi για τα παιδιά και νέους που προωθούν την αειφόρο ανάπτυξη, αλλά αρνήθηκε επειδή οι φιναλίστ θα έπρεπε να μεταβούν στη Στοκχόλμη με αεροπλάνο και λόγω απαιτούμενης συνάντησης. 
* υποτροφία Φρισχουσέτ για το Νεαρό Πρότυπο Πρόσωπο της Χρονιάς, Νοέμβριος 2018. 
* συμπερίληψη στον κατάλογο των 25 εφήβων με την ισχυρότερη επιρροή για το 2018, περιοδικό *[[Time]]*, Δεκέμβριος 2018. 
* Σουηδή γυναίκα της χρονιάς (8 Μαρτίου 2019), παραδιδόμενο από τον Εκπαιδευτικό Σύνδεσμο Σουηδών Γυναικών για τη γυναίκα που με τα κατορθώματα της εκπροσωπεί τη Σουηδία και φέρνει προσοχή στη σημερινή Σουηδία. Η βράβευση βασίστηκε σε μια έρευνα από το ινστιτούτο Inizio για λογαριασμό της εφημερίδας Aftonbladet*[[Aftonbladet]]*.
* πρόταση για Νόμπελ Ειρήνης στις 13 Μαρτίου 2019 από 2 σουηδούς και 3 νορβηγούς βουλευτές. Περιγράφηκε ως επικρατέστερο φαβορί για το βραβείο για αρκετές εβδομάδες.
* βραβείο Ρέιτσελ Κάρσον, 22 Μαρτίου 2019. 
*βραβείο για την κατηγορία της Προστασίας του Κλίματος στα τηλεοπτικά βραβεία Χρυσή Κάμερα (Γερμανία), 30 Μαρτίου 2019. Το βραβείο αφιερώθηκε στους ακτιβιστές που αγωνίζονται κατά της καταστροφής του δάσους Χάμπαχ, το οποίο απειλείται από την εξόρυξη λιγνίτη. Την προηγούμενη ημέρα διαδήλωσε για το κλίμα στο Βερολίνο.
* 2 Απριλίου 2019: Βραβείο της Ελευθερίας από τη Νορμανδία της Γαλλίας. Το παρέλαβε στις 21 Ιουλίου 2019. 
* 100 προσωπικότητες με τη μεγαλύτερη επιρροή διεθνώς για το 2019 (*Time*, Απρίλιος 2019). 
* βραβείο Λαουντάτο Σι, ιδρύθηκε από εγκύκλιο του Πάπα Φραγκίσκου, Απρίλιος 2019.
* 12 Απριλίου 2019, βραβείο Φριτ Ορντς από κοινού με τον οργανισμό Νάτουρ ογκ Ούνγκντομ. Το βραβείο δίδεται για την ελευθερία της έκφρασης. Η Τούνμπεργκ δώρισε το μερίδιο της σε αγωγή κατά της εξόρυξης πετρελαίου στην Αρκτική.
* τιμητικό πτυχίο από το Πανεπιστήμιο του Μον, στο νότιο Βέλγιο. Αποδόθηκε στις 10 Οκτωβρίου 2019 με την έναρξη της ακαδημαϊκής χρονιάς..
* 7 Ιουνίου 2019: βραβείο Πρεσβευτή Συνείδησης της Διεθνούς Αμνηστίας για το 2019, μαζί με το κίνημα «Παρασκευές για το μέλλον». Η Γκρέτα δήλωσε ότι το βραβείο ανήκει στον καθένα που συμμετείχε στις μαθητικές κινητοποιήσεις για το κλίμα.
* Στις 12 Ιουλίου 2019, η Τούνμπεργκ έλαβε το περιβαλλοντικό μετάλλιο Γκέντες από τη Βασιλική Γεωγραφική Εταιρεία της Σκωτίας. Ονομάστηκε επίτιμο μέλος της Εταιρείας, τίτλος που αποδίδεται αυτόματα με την παράδοση του βραβείου.
* παρουσία στο εξώφυλλο της βρετανικής Βογκ Σεπτεμβρίου 2019, υπό την αρχισυνταξία της Μέγκαν Μαρκλ.
*Στις 3 Σεπτεμβρίου 2019 η Τούνμπεργκ παρέλαβε το βραβείο του «Game changer της Χρονιάς», μέρος των βραβείων «Βραβεία του Άνδρα της Χρονιάς 2019» του περιοδικού *[[GQ]]*. Το βραβείο σχεδιάστηκε λαμβάνοντας υπόψη την παραλήπτρια και εμπνεύστηκε από την Τούνμπεργκ.
*25 Σεπτεμβρίου 2019: ανακοινώθηκε ως νικήτρια του Βραβείου Ορθής Διαβίωσης, από κοινού με τους Αμινατού Χαϊντάρ (Δυτική Σαχάρα), Γκουό Σιανμέι (Κίνα) και Νταβί Κοπενάουα Γιανομαμί (Βραζιλία). Το σκεπτικό της βράβευσης ήταν η έμπνευση και ενίσχυση πολιτικών αξιώσεων για άμεση κλιματική δράση αντανακλώντας επιστημονικές έρευνες.
*27 Σεπτεμβρίου 2019: η Τούνμπεργκ παρέστη στο δημαρχείο του Μοντρεάλ όπου παρέλαβε το κλειδί της πόλης. Στο δημαρχείο την καλωσόρισε η δήμαρχος του Μοντρεάλ Βαλερί Πλαντ. Μόλις έλαβε τα κλειδιά της πόλης, η Τούνμπεργκ είπε: «Είμαι απίστευτα τιμημένη.»
*1 Οκτωβρίου 2019: ένα νέο είδος σκαθαριού ονομάστηκε Nelloptodes gretae προς τιμήν της Γκρέτα Τούνμπεργκ σε ακαδημαϊκή εργασία του Μάικλ Ντάρμπι. Η ανακοίνωση δημοσιεύτηκε στο Μηνιαίο Περιοδικό του Εντομολόγου (*Entomologist's Monthly Magazine*) για την εξαιρετική συνεισφορά της στην ευαισθητοποίηση για τα περιβαλλοντικά ζητήματα και επειδή οι κεραίες του εντόμου θυμίζουν τις πλεξούδες της Γκρέτα.
*4 Οκτωβρίου 2019: εξ ονόματος του Ιδρύματος για τα Δικαιώματα του Παιδιού, ο Ντέσμοντ Τούτου ανακοίνωσε ότι η Τούνμπεργκ, μαζί με την καμερουνέζα Ντιβινά Μαλούμ (14 ετών), είναι οι νικητές του Διεθνούς Βραβείου Ειρήνης για Παιδιά του 2019. Ο Τούτου δήλωσε. «Το δυνατό σας μήνυμα ενισχύεται από τη νεανική σας ενέργεια και την ακλόνητη πίστη σας ότι τα παιδιά μπορούν να βελτιώσουν το μέλλον τους. Είστε αληθινοί δημιουργοί της αλλαγής που έχετε δείξει δυνατά ότι τα παιδιά μπορούν να προχωρήσουν τον κόσμο.» Το βραβείο δόθηκε σε μια τελετή στις 20 Νοεμβρίου 2019 στη Χάγη. Η Τούνμπεργκ δεν μπορούσε να παραστεί στην τελετή αλλά αποδέχθηκε την τιμή.
*Τα βραβεία Ουέμπι ονόμασαν την Τούνμπεργκ ως παραλήπτη του βραβείου Κοινωνικό κίνημα της χρονιάς του 2019.
*29 Οκτωβρίου 2019: η Τούνμπεργκ ανακοινώθηκε ως παραλήπτης του Βραβείου Περιβάλλοντος του Νορδικού Συμβουλίου 2019, αλλά αρνήθηκε να παραλάβει το χρηματικό έπαθλο (περίπου 47.000 ευρώ) ή το βραβείο, λέγοντας "ότι το κίνημα για το κλίμα δεν χρειάζεται άλλα βραβεία.” Δήλωσε ότι το κίνημα για το κλίμα χρειαζόταν άτομα σε δημόσια αξιώματα να ξεκινήσουν να ακούν την επιστήμη και όχι τα βραβεία.
*11 Νοεμβρίου 2019: το περιοδικό Glamour ανακοίνωσε το βραβείο της γυναίκας της χρονιάς. Η ηθοποιός και ακτιβίστρια Τζέιν Φόντα το αποδέχθηκε εκ μέρους της επειδή η Τούνμπεργκ δεν πετάει με αεροπλάνα, ενώ στον λόγο της την επαίνεσε.
*11 Δεκεμβρίου 2019: περιοδικό Τάιμ ονόμασε την Τούνμπεργκ πρόσωπο της χρονιάς. Είναι το νεότερο πρόσωπο που επιλέχθηκε για τον τίτλο. Το περιοδικό γράφει: «Έχει επιτύχει στη δημιουργία μιας παγκόσμιας συμπεριφοριακής μεταβολής, μεταμορφώνοντας εκατομμύρια αόριστους, μεσονύχτιους ανήσυχους σε ένα παγκόσμιο κίνημα το οποίο ζητά επειγόντως αλλαγή. Έχει προσφέρει μια ηθική εγερτήρια κλήση σε όσους είναι πρόθυμοι να δράσουν, και έχει ντροπιάσει όσους δεν είναι πρόθυμοι να το κάνουν.» Έτσι η Τούνμπεργκ προβλήθηκε στο εξώφυλλο του περιοδικού για δεύτερη φορά το 2019.
*Στη λίστα του περιοδικού *[[Forbes]]* για τις 100 ισχυρότερες γυναίκες του κόσμου για το 2019, η Τούνμπεργκ ήταν στην 100ή θέση. 
*Στις 19 Δεκεμβρίου 2019, το περιοδικό Nature περιέλαβε την Γκρέτα στον κατάλογο των 10 ατόμων που άξιζαν στην επιστήμη το τρέχον έτος. Το περιοδικό δήλωσε ότι η Τούνμπεργκ είναι μια καταλύτης του κλίματος: Μια σουηδή έφηβη [που] έφερε την κλιματική επιστήμη στα πρότερα της οργής της γενιάς της.
*Συντηρητής της Χρονιάς 2019 από το ίδρυμα Τέλειος Κόσμος, για το στρέψιμο της προσοχής σε θέματα διατήρησης της άγριας ζωής και της φύσης.
*Τον Ιούνιο του 2020, ο γερμανός αραχνολόγος Πέτερ Γιέγκερ ονόμασε ένα νέο είδος αράχνης από τη Μαδαγασκάρη ως Thunberga greta.
*Το 2020 η Τούνμπεργκ έγινε ο πρώτος παραλήπτης του βραβείου Γκουλμπενκιάν για την ανθρωπότητα. Μέσω του ιδρύματος της δώρισε τα 1 εκατομμύριο ευρώ του βραβείου «σε φιλανθρωπικά εγχειρήματα που στόχο έχουν την αντιμετώπιση της κλιματικής και οικολογικής κρίσης και για να υποστηρίξει τα άτομα που αντιμετωπίζουν τις χειρότερες επιδράσεις της, ιδιαίτερα στον Παγκόσμιο Νότο».

## Αναφορές στον λαϊκό πολιτισμό

* Οι Γκρέτα και οι Γίγαντες (*Greta and the Giants)* βιβλίο των Ζόι Τάκερ και Ζόι Πέρσικο.
* Μωσαϊκό στο Μπρίστολ, Μάιος 2019, από τον Τζόντι Τόμας, μωσαϊκό με τη μορφή της Τούνμπεργκ ύψους 15 μέτρων ζωγραφισμένο σε ένα τοίχο, το οποίο δείχνει το κάτω μισό του προσώπου της κάτω από την αυξανόμενη στάθμη της θάλασσας.
* Μωσαϊκό με τη μορφή της στο Σαν Φρανσίσκο, Νοέμβριος 2019, από τον Ανδρές Ιγλέσιας (γνωστός και ως Κόμπρε).
* *Make the World Greta Again*, Μάιος του 2019, τριαντάλεπτο ντοκιμαντέρ το οποίο περιέχει συνεντεύξεις από επικεφαλής διαδηλώσεων νέων στην Ευρώπη, παραγωγής Vice*.*
* Είμαι η Γκρέτα, πρωτότυπο ντοκιμαντέρ της συνδρομητικής πλατφόρμας Hulu που κυκλοφόρησε το 2020. Η παραγωγή είναι των Σεσίλια Νέσεν και Φρέντερικ Χάινιγκ (μέσω της B-Reel Films) και η σκηνοθεσία είναι του Νέιθαν Γκρόσμαν."
* Στις 29 Ιανουαρίου 2020 η Τούνμπεργκ ανακοίνωσε ότι θέλει να δώσει καθεστώς εμπορικού σήματος στο όνομά της και τους τίτλους «Fridays for Future,» και *Skolstrejk för klimatet* (το όνομα του κινήματος στα σουηδικά) για να προστατεύσει το κίνημα από εμπορικά συμφέροντα. Δηλώνει ότι δεν την ενδιαφέρουν τα εμπορικά σήματα, αλλά πρέπει να γίνει επειδή το όνομά της και το όνομα του κινήματος χρησιμοποιείται για εμπορικούς σκοπούς χωρίς συναίνεση.

## Δείτε επίσης
*Μαθητικές κινητοποιήσεις για το κλίμα
*Λουίζα Νοϊμπάουερ
*Extinction Rebellion

## Παραπομπές


## Περαιτέρω ανάγνωση

* 
* 
* 
* Μινιντοκιμαντέρ για την Τούνμπεργκ από την πλατφόρμα Great Big Story (*YouTube*)
*  (Μια συλλογή ομιλιών της Τούνμπεργκ, περιέχει βίντεο και κείμενο).
*  (Μια συλλογή ομιλιών και συνεντεύξεων της Τούνμπεργκ, μαζί με αναφορές της ΔΕΚΑ)
* Make The World Greta Again  Ένα ντοκιμαντέρ του Vice που ακολουθεί την Γκρέτα και τους οργανωτές των διαδηλώσεων για το κλίμα ενώ χτίζουν το παγκόσμιο κίνημα πριν την πρώτη παγκόσμια διαμαρτρυρία στις 15 Μαρτίου 2019.
* Η Τούνμπεργκ έδωσε συνέντευξη στην εκπομπή της Έλεν ντε Τζένερες τον Νοέμβριο του 2019.

## Εξωτερικοί σύνδεσμοι

* 
* 
* 

Κατηγορία:Ακτιβιστές για την κλιματική αλλαγή
Κατηγορία:Σουηδοί ακτιβιστές
Κατηγορία:Παιδιά ακτιβιστές
Κατηγορία:BBC 100 (γυναίκες)
Κατηγορία:Βραβείο Ορθής Διαβίωσης